CELEX: 32013R1418
Language: hu
Date: 2013-12-17 00:00:00
Title: A Bizottság 1418/2013/EU végrehajtási rendelete ( 2013. december 17. ) a halászati és akvakultúra-termékek piacának közös szervezéséről szóló 1379/2013/EU európai parlamenti és tanácsi rendeletnek megfelelően a termelési és értékesítési tervekről

28.12.2013   
            
            
               HU
            
            
               Az Európai Unió Hivatalos Lapja
            
            
               L 353/40
            
         
      A BIZOTTSÁG 1418/2013/EU VÉGREHAJTÁSI RENDELETE
   
   (2013. december 17.)
   a halászati és akvakultúra-termékek piacának közös szervezéséről szóló 1379/2013/EU európai parlamenti és tanácsi rendeletnek megfelelően a termelési és értékesítési tervekről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a halászati és akvakultúra-termékek piacának közös szervezéséről szóló, 2013. december 11-i 1379/2013/EU európai parlamenti és tanácsi rendeletre (1) és különösen annak 29. cikkére,
   mivel:
   
               (1)
            
            
               A halászati és akvakultúra-ágazatbeli termelői szervezeteknek hozzá kell járulniuk a közös halászati politika és a halászati és akvakultúra-termékek piacának közös szervezése keretében meghatározott célkitűzések eléréséhez.
            
         
               (2)
            
            
               Az 1379/2013/EU rendelet mindenekelőtt előírja, hogy a halászati termelői szervezetek alkalmazzanak a fenntartható halászati tevékenység ösztönzésére, a nem kívánt fogások csökkentésére, a halászati termékek nyomon követhetőségének javítására, valamint a jogellenes, be nem jelentett és szabályozatlan halászati gyakorlatok felszámolására szolgáló intézkedéseket, továbbá az akvakultúra-ágazatbeli termelői szervezetek alkalmazzanak a fenntartható akvakultúra ösztönzésére, a nemzeti stratégiai tervekkel való összhang biztosítására és a fenntartható akvakultúra-gyakorlatok szavatolására irányuló intézkedéseket.
            
         
               (3)
            
            
               Ezen túlmenően az 1379/2013/EU rendelet előírja, hogy a halászati és akvakultúra-ágazati termelői szervezetek alkalmazzanak olyan intézkedéseket, amelyek javítják a termékek forgalomba hozatalát és a termelők vonatkozásában a gazdasági megtérülést, stabilizálják a piacokat és csökkentik a halászati tevékenységek környezeti hatásait.
            
         
               (4)
            
            
               A termelői szervezetek által az illetékes nemzeti hatóságoknak benyújtott termelési és értékesítési tervekben a halászati és akvakultúra-termékek piacának közös szervezése keretében megállapított célkitűzések megvalósítására kell törekedni.
            
         
               (5)
            
            
               Annak elősegítésére, hogy a termelési és értékesítési terveket valamennyi termelői szervezet egyformán hajtsa végre, valamint annak biztosítására, hogy a tervek szerkezete tükrözze az 1379/2013/EU rendelet 3. és 7. cikkében megállapított célkitűzések megvalósítását, a Bizottságnak egységes formátumot kell meghatároznia.
            
         
               (6)
            
            
               A termelési és értékesítési tervek benyújtására egységes határidőt kell megállapítani e tervek megfelelő időben történő jóváhagyásának lehetővé tétele érdekében, figyelembe véve a pénzügyi támogatásra irányuló megfelelő pénzügyi programozás kidolgozásának szükségességét; a tervek végrehajtására rendelkezésre bocsátandó pénzügyi támogatás egy jövőbeli, a 2014–2020 közötti időszakban a tenger- és halászati politika számára biztosítandó pénzügyi támogatás feltételeit megállapító uniós jogi aktus keretében állna rendelkezésre.
            
         
               (7)
            
            
               Az e rendeletben előírt intézkedések összhangban vannak a Halászati és Akvakultúra-ágazati Vizsgálóbizottság véleményével,
            
         ELFOGADTA EZT A RENDELETET:
   1. cikk
   A termelési és értékesítési tervek formátuma és szerkezete
   Az 1379/2013/EU rendelet 28. cikkében említett termelési és értékesítési tervek (a továbbiakban: tervek) formátumát és szerkezetét e rendelet melléklete állapítja meg.
   2. cikk
   A tervek benyújtására vonatkozó határidők és eljárások
   (1)   A termelői szervezetek első tervüket legkésőbb 2014 februárjának végéig benyújtják az illetékes nemzeti hatóságnak. A 2014. január 1-jét követően elismert termelői szervezeteknek elismerésüket követően nyolc héttel kell benyújtaniuk első tervüket az illetékes nemzeti hatóság számára. Az ezt követő terveket az érvényben lévő tervek lejárta előtt nyolc héttel kell benyújtani.
   (2)   Ha az illetékes hatóság úgy ítéli meg, hogy a termelői szervezet által benyújtott terv az 1379/2013/EU rendelet 3. és 7. cikkében megállapított célkitűzések elérésére törekszik, a tervet annak kézhezvételétől számítva hat héten belül jóváhagyja, és erről haladéktalanul értesíti a termelői szervezetet.
   (3)   Ha az illetékes hatóság úgy ítéli meg, hogy a termelői szervezet által benyújtott tervvel nem lehetséges az 1379/2013/EU rendelet 3. és 7. cikkében megállapított célkitűzések elérése, az e cikk (2) bekezdésében szereplő határidőn belül értesíti a termelői szervezetet. A termelői szervezet két héten belül módosított tervet nyújt be.
   (4)   A módosított terv jóváhagyására a kézhezvételtől számítva négy hét áll rendelkezésre.
   (5)   Ha az illetékes nemzeti hatóság a (2) vagy (4) bekezdés szerint nem hagyja jóvá vagy nem utasítja el a tervet, a tervet jóváhagyottnak kell tekinteni.
   3. cikk
   A tervek felülvizsgálata
   (1)   Ha az illetékes hatóság úgy ítéli meg, hogy a termelői szervezet által az 1379/2013/EU rendelet 28. cikke (4) bekezdésének megfelelően benyújtott terv a 3. és 7. cikkben megállapított célkitűzések elérésére törekszik, a tervet annak kézhezvételétől számítva négy héten belül jóváhagyja, és erről haladéktalanul értesíti a termelői szervezetet.
   (2)   Ha az illetékes hatóság úgy ítéli meg, hogy a termelői szervezet által benyújtott módosított tervvel nem lehetséges az 1379/2013/EU rendelet 3. és 7. cikkében megállapított célkitűzések elérése, az e cikk (1) bekezdésében szereplő határidőn belül értesíti a termelői szervezetet. A termelői szervezet két héten belül módosított tervet nyújt be.
   (3)   A módosított terv jóváhagyására a kézhezvételtől számítva négy hét áll rendelkezésre.
   (4)   Ha az illetékes hatóság az (1) vagy (3) bekezdés szerint nem hagyja jóvá vagy nem utasítja el a felülvizsgált tervet, a tervet jóváhagyottnak kell tekinteni.
   4. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2014. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. december 17-én.
      
         
            a Bizottság részéről
         
         
            az elnök
         
         José Manuel BARROSO
         
      
   
   
      (1)  Lásd e Hivatalos Lap 1. oldalát.
   
      MELLÉKLET
      
         A TERMELÉSI ÉS ÉRTÉKESÍTÉSI TERVEK RÉSZLETES SZERKEZETE
      
      1.   SZAKASZ
      
         A termelői szervezetre vonatkozó általános információk
      
      
                  —
               
               
                  Név
               
            
                  —
               
               
                  Típus
               
            
                  —
               
               
                  Azonosító kód
               
            
                  —
               
               
                  Hely
               
            
                  —
               
               
                  Tagok száma
               
            
                  —
               
               
                  Forgalom (fajonként részletezve)
               
            
                  —
               
               
                  A halászati fogások mennyisége vagy a betakarított mennyiség (fajonként részletezve)
               
            2.   SZAKASZ
      
         Termelési program és értékesítési stratégia
      
      E szakasz magában foglal egy indikatív kínálati ütemtervet, amely bemutatja, hogyan biztosítható, hogy a kínálat megfeleljen a piaci követelményeknek a minőség, a mennyiség és a megjelenítési formák tekintetében, különösen a legfontosabb forgalmazott fajok esetében.
      3.   SZAKASZ
      
         Az 1379/2013/EU rendelet 7. cikkében előírt célkitűzések megvalósítására szolgáló intézkedések
      
      E szakasz többek között bemutatja az 1379/2013/EU rendelet 8. cikkében előírt megfelelő intézkedéseket, amelyeket a termelői szervezet az ugyanazon rendelet 7. cikkében bemutatott célkitűzések elérése érdekében meghozni szándékozik.
      4.   SZAKASZ
      
         Egyes fajok kínálatának kiigazítására vonatkozó intézkedések
      
      E szakasz többek között bemutatja az 1379/2013/EU rendelet 8. cikkében előírt megfelelő intézkedéseket, amelyeket a termelői szervezet az év során rendszerint értékesítési problémákat jelentő fajok kínálatának kiigazítása érdekében meghozni szándékozik.
      5.   SZAKASZ
      
         Szankciók és ellenőrzési intézkedések
      
      E szakasz ismerteti a termelési és értékesítési tervek végrehajtása során esetlegesen előforduló jogsértések különböző típusaira alkalmazandó szankciókat. Emellett bemutathatja az 1379/2013/EU rendelet 8. cikkében előírt megfelelő intézkedéseket, amelyeket a termelői szervezet megvalósítani szándékozik a tagok tevékenységének az érintett termelői szervezet által megállapított szabályok követése tekintetében történő ellenőrzése, valamint a szabálykövetést biztosító intézkedések meghozatala érdekében.